पंचायत चुनाव में हिंदुओं को नहीं साध पाई पार्टी, मुस्लिम TMC से दूर जा रहे
West Bengal Gram Panchayat Election Result Latest Analysis - Why Bjp Vote reduced And Why Mamata Banerjee's Party Could Not Win Muslim Votes. पश्चिम बंगाल में पंचायत चुनाव के नतीजे बता रहे हैं कि BJP का वोट शेयर लोकसभा चुनाव के मुकाबले करीब आधा रह गया है।
पश्चिम बंगाल में पंचायत चुनाव के नतीजे बता रहे हैं कि BJP का वोट शेयर लोकसभा चुनाव के मुकाबले करीब आधा रह गया है। 2019 के लोकसभा चुनाव में पार्टी को 40% वोट मिले थे। पंचायत चुनाव में ये 23% रह गए।
चिंता की बात ममता बनर्जी के लिए भी है। उनकी पार्टी TMC को एकतरफा मिलते आए मुस्लिम वोट कांग्रेस-लेफ्ट और दो साल पुरानी पार्टी इंडियन सेकुलर फ्रंट की ओर शिफ्ट होते दिख रहे हैं। इसका असर 2024 के लोकसभा चुनाव में दोनों पार्टियों की परफॉर्मेंस पर पड़ सकता है।
पंचायत चुनाव में TMC को रिकॉर्ड जीत मिली है। पार्टी ने 51.5% वोट के साथ जिला परिषद की 95%, पंचायत समिति की 79% और ग्राम पंचायत की 66% सीटें जीती हैं। BJP का वोट शेयर 22.9% रहा। पार्टी ने ग्राम पंचायत की 18.24%, पंचायत समिति की 12.25% और जिला परिषद की 26% सीटें जीती हैं।
लेफ्ट ने 13.2% वोट शेयर के साथ ग्राम पंचायत 5.8%, पंचायत समिति की 2.3% और जिला परिषद की 2% सीटें जीती हैं। कांग्रेस का वोट शेयर 6.42 फीसदी रहा। पार्टी ने 4.82 फीसदी ग्राम पंचायत, 3.2 फीसदी पंचायत समिति और 12 फीसदी जिला परिषद सीटें जीतीं। हालांकि, कोलकाता हाईकोर्ट ने फाइनल रिजल्ट डिक्लेयर करने पर रोक लगाई है।
इस बार के पंचायत चुनाव में BJP को 2018 के पंचायत चुनाव से ज्यादा सीटें मिली हैं। हालांकि, इसे लोकसभा और विधानसभा के वोट शेयर से देखा जाए तो पार्टी के लिए फिक्र करने की बात है।
TMC के मुस्लिम वोटबैंक में भी सेंधमारी
पंचायत चुनावों में BJP जिस तरह हिंदू वोटों को एकजुट नहीं कर पाई, उसी तरह TMC के लिए मुस्लिम वोटों को एकजुट रखना मुश्किल हो गया। पश्चिम बंगाल में करीब 27% मुस्लिम आबादी है। अब तक इनके एकमुश्त वोट TMC को मिलते आए थे। पंचायत चुनाव के नतीजे बताते हैं कि अब इसमें सेंधमारी हो रही है। ये वोट कांग्रेस, लेफ्ट और इंडियन सेक्युलर फ्रंट यानी ISF की ओर शिफ्ट हुए हैं।
2021 में बनी पार्टी ISF ने मुस्लिम बहुल भांगड़ में 43 सीटें जीती हैं। साउथ 24 परगना जिले के भांगड़-2 ब्लॉक की 10 ग्राम पंचायतों की 218 में से 132 सीटों पर चुनाव हुए थे। इनमें TMC को 63 सीटें मिलीं। ममता की पार्टी 86 सीटें निर्विरोध जीती। भांगड़ विधानसभा सीट भी ISF के पास है।
TMC के एक सीनियर लीडर ने नाम न बताने की शर्त पर कहा, ‘हमें मुस्लिम वोटों के बंटने का अंदेशा था। इसलिए हमने भांगड़ में ISF को रोकने के लिए पूरी ताकत लगाई थी। वहां कैंडिडेट भी इसलिए बदले गए, क्योंकि उन पर करप्शन के आरोप थे। इसके बावजूद ISF की अच्छा परफॉर्मेंस हमारे लिए चिंता की बात है। हमें नई स्ट्रैटजी के साथ मैदान में उतरना होगा।’
भांगड़ की तरह मुस्लिम बहुल मुर्शिदाबाद और मालदा में भी TMC की पकड़ कमजोर हो रही है। मार्च 2023 में मुर्शिदाबाद की सागरदिघी सीट पर हुए उपचुनाव में पार्टी कांग्रेस से हार गई थी। पहले ये सीट TMC के पास थी। मंत्री सुब्रत साहा के निधन के बाद यहां चुनाव हुए थे। हालांकि, बाद में कांग्रेस से जीते हुए कैंडिडेट बायरन बिस्वास TMC में शामिल हो गए थे।
2019 के लोकसभा चुनाव में BJP ने बंगाल में 18 सीटें जीती थीं। उसका वोट शेयर भी 40% पर पहुंच गया था। इस जीत की वजह हिंदू वोटों का मिलना बताया गया। जंगलमहल से लेकर नॉर्थ बंगाल तक हिंदू वोट BJP के पक्ष में लामबंद हुए थे। 2023 आते-आते कहानी बदल गई है।
40% वोट शेयर वाली BJP पंचायत चुनाव में 23% वोट शेयर पर आ चुकी है। एक्सपर्ट मानते हैं कि 2019 में BJP ने हिंदू वोट बैंक को एकजुट किया था, वो अब पार्टी से दूर जा रहा है। BJP ने 2024 में पश्चिम बंगाल की 42 लोकसभा सीटों में से 25 सीटें जीतने का टारगेट रखा है। पंचायत चुनाव के नतीजों से ये टारगेट हासिल करना मुश्किल लग रहा है।
BJP जहां मजबूत थी, वहां भी जीत का ग्राफ गिर रहा
कोलकाता की रविंद्र भारती यूनिवर्सिटी के पॉलिटिकल साइंस डिपार्टमेंट के प्रोफेसर डॉ. विश्वनाथ चक्रवर्ती कहते हैं, 'पंचायत चुनाव में बड़े पैमाने पर हिंसा हुई है। कई लोग वोट नहीं डाल पाए। करप्शन भी हुआ, विनिंग सर्टिफिकेट में गड़बड़ी हुई। इससे पूरी प्रोसेस पर ही सवाल खड़े होते हैं।’
‘एक बड़ी बात ये समझ आ रही है कि BJP का ग्राफ नीचे जा रहा है। BJP नॉर्थ बंगाल, जंगल महल और वेस्टर्न पार्ट में मजबूत थी। लोकसभा और विधानसभा चुनावों में पार्टी ने यहीं बेहतर परफॉर्म किया था। पार्टी अब यहां नीचे जा रही है। BJP को नॉर्थ में आदिवासी, गोरखा, राजवंशी और जंगल महल में कुर्मी-ट्राइबल का साथ नहीं मिला।’
डॉ. चक्रवर्ती के मुताबिक, ‘TMC भी मुस्लिम वोटों को एकजुट नहीं रख पा रही है। मालदा-मुर्शिदाबाद में मुस्लिम वोट बंटे हैं। नेशनल लेवल पर कांग्रेस और लेफ्ट के TMC के साथ आने से लोकल लेवल पर कार्यकर्ताओं में गुस्सा है।'
'राज्य में कांग्रेस और लेफ्ट के कार्यकर्ता TMC के खिलाफ लड़ रहे हैं। TMC को सत्ता से हटाने के लिए जान तक देने से पीछे नहीं हट रहे। उधर, दिल्ली में इन पार्टियों की लीडरशिप आपस में हाथ मिला रही है। हालांकि, ये अब तक क्लियर नहीं हुआ है कि राज्य में कौन सी पार्टी किसके साथ और किसके खिलाफ चुनाव लड़ने वाली है।’
सांप्रदायिक मुद्दों की ओर लौट सकती है BJP…
सीनियर जर्नलिस्ट स्निग्धेंदु भट्टाचार्य कहते हैं, ‘पश्चिम बंगाल में लोकल लीडर्स चाहते हैं कि लेफ्ट-कांग्रेस का गठबंधन BJP-TMC के खिलाफ चुनाव लड़े। नेशनल लेवल पर कांग्रेस और TMC क्या सोच रही हैं, अभी ये क्लियर नहीं है।’
स्निग्धेंदु भट्टाचार्य कहते हैं, ‘BJP का वोट शेयर तेजी से कम जरूर हुआ है, लेकिन PM मोदी के चेहरे पर लोकसभा चुनाव होगा और नेशनल लीडर्स प्रचार के लिए आएंगे, तो BJP का वोट परसेंटेज बढ़ना तय है। 2019 में BJP को मिले वोट एंटी TMC थे। ये वोट बैंक अब भी है। ऐसे में लोकसभा चुनाव में BJP 10 से 12 सीटें जीत सकती है।’
‘BJP के लिए चिंता लेफ्ट और कांग्रेस का वोट बैंक बढ़ना है। दोनों का वोट बैंक मिलाकर अभी 20% के आसपास है। लोकसभा चुनाव तक यदि ये थोड़ा और बढ़ जाता है, तो BJP का वोट शेयर कम हो जाएगा, क्योंकि लेफ्ट के वोट ही BJP में शिफ्ट हुए हैं। BJP की पूरी कोशिश लेफ्ट के जनाधार को रोकने की होने वाली है।’
‘पार्टी सिर्फ डेवलपमेंट के इश्यू पर चुनाव लड़ती है, तो हिंदू वोटों को अपनी तरफ नहीं कर पाएगी। ऐसे में पूरे चांस है कि आने वाले टाइम में BJP बंगाल में सांप्रदायिक मुद्दे तेजी से उछालेगी। ध्रुवीकरण की कोशिश होगी। हिंदू-मुस्लिम में वोट बंटते हैं तो इसका सीधा फायदा BJP को होगा।’
BJP प्रवक्ता बोले- हम चाहते हैं TMC, कांग्रेस और लेफ्ट पार्टियां मिलकर चुनाव लड़ें…
पश्चिम बंगाल BJP के चीफ स्पोक्सपर्सन शमिक भट्टाचार्य कहते हैं, 'पंचायत चुनाव के नतीजों को हम नहीं मानते। काउंटिंग स्टेशन पर सारे सर्टिफिकेट फाड़ दिए गए। हमारे लोग जिन काउंटिंग सेंटर में अंदर रह पाए, वहां नतीजे ठीक आए।'
लेफ्ट-कांग्रेस और TMC के साथ चुनाव लड़ने पर भट्टाचार्य कहते हैं कि हम तो चाहते हैं कि ये तीनों पार्टियां मिलकर चुनाव लड़ें। इससे हमें फायदा होगा।
वे कहते हैं- 2018 में हमारे सिर्फ 3 विधायक और 2 सांसद थे। 2023 में 70 विधायक और 16 सांसद हैं। जीते तो 77 विधायक थे, लेकिन कुछ को डरा-धमकाकर तोड़ दिया गया। अब आगे आप देखते रहिए क्या होता है।
पंचायत चुनाव के दौरान 30 दिन में 36 मर्डर हुए
पश्चिम बंगाल में 2018 में हुए पंचायत चुनाव में भी बड़े पैमाने पर हिंसा हुई थी। इसका नुकसान TMC को लोकसभा चुनाव में उठाना पड़ा था। तब BJP ने 18 सीटें जीती थीं। इस बार पंचायत चुनाव में फिर हिंसा हुई है। नॉमिनेशन से लेकर वोटिंग होने तक 30 दिन में 36 पॉलिटिकल मर्डर हुए। 18 लोग तो सिर्फ वोटिंग वाले दिन यानी 8 जुलाई को मारे गए।
विरोधियों पर बम फेंके गए, फायरिंग की गई, घर से खींचकर कार्यकर्ताओं को मारा गया। ये सब सेंट्रल आर्म्ड पुलिस फोर्स और दूसरे राज्यों से आई पुलिस के 59 हजार जवानों की तैनाती के बावजूद हुआ। ऐसे में TMC के लॉ एंड ऑर्डर पर सवाल खड़े हो रहे हैं।
एक्सपर्ट्स का कहना है कि लोकसभा चुनाव में TMC को इसका नुकसान उठाना पड़ सकता है। हिंसा नहीं होती तो पार्टी फायदे में रहती।
